**Jegyzőkönyv**

**Nagykovácsi Nagyközség Önkormányzat**

**Képviselő-testületének rendkívüli nyílt üléséről**

**Az ülés helye: Öregiskola Közösségi Ház és Könyvtár**

**2094 Nagykovácsi Kossuth L. utca 78.**

**Időpontja: 2020. június 23. (kedd) 9 óra**

**Meghívott képviselők:** Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, G. Furulyás Katalin képviselő, Honti Zoltán képviselő, Kósa Emőke képviselő, Nagy András képviselő, Springer Bence képviselő, Tegzes Endre képviselő

**Meghívottak:** Csenger-Zalán Zsolt országgyűlési képviselő, dr. Major Miklós Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke, Hoffmann Kornél Budakeszi Rendőrőrs parancsnoka, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Intézmény vezetője, Móczár Ágnes Lenvirág Bölcsőde és Védőnői Szolgálat intézményvezetője, PB külső tagjai: Erdélyi Zoltán, Szép Henriette; ÜB külső tagjai: dr. Újvári Zsolt, dr. Surányi Róbert; HB külső tagja: Karczewicz Ágnes

**Meghívottak a hivatalból:** Papp István jegyző, Czeczéné dr. Szirmai Gabriella aljegyző, Györgyi Zoltán főépítész, Perlaki Zoltán osztályvezető, Fülöpp Miklós osztályvezető, Grégerné Papp Ildikó osztályvezető, Kissné Szalay Erzsébet jegyzőkönyvvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, G. Furulyás Katalin képviselő, Honti Zoltán képviselő, Kósa Emőke képviselő, Nagy András képviselő, Springer Bence képviselő, Tegzes Endre képviselő

**Megjelentek a hivatalból:** Papp István jegyző, Czeczéné dr. Szirmai Gabriella aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, Kissné Szalay Erzsébet jegyzőkönyvvezető

**Megjelentek továbbá:** Móczár Ágnes Lenvirág Bölcsőde és Védőnői Szolgálat intézményvezetője, Huszárné Antal Virág kommunikációs referens

**Kiszelné Mohos Katalin polgármester:** Szeretettel és tisztelettel köszöntök mindenkit négy hónap után, végre valódi testületi ülésünkön. Bár a Képviselő-testület munkája nem állt meg egy percre sem, de a személyes találkozásokat kerülnünk kellett. Örülök, hogy lehetőségünk van visszaállni a régi szokásainkra, és remélem, hogy ez így is maradhat. Megállapítom, hogy a Képviselő-testület határozatképes, teljes létszámban jelen van. Elsőként ismertetem a napirendet, ami kiegészült két új ponttal. Az egyik a „Tájékoztató a veszélyhelyzet alatt megtett intézkedésekről és a védekezésről”, a másik pedig a „Döntés az „Önkormányzati feladatellátást szolgáló fejlesztések támogatására” kiírt pályázat benyújtásáról. Pályázati alcél: „Belterületi utak, járdák, hidak felújítása” című előterjesztés. Kérdezem, hogy az így kiegészített napirendhez kapcsolódóan van-e hozzászólás, kérdés. Nincs, akkor szavazásra teszem fel a napirendet az elhangzott kiegészítéssel. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**56/2020. (VI. 23.) HATÁROZATA**

**Tárgy: A Képviselő-testület 2020. június 23-án megtartott rendkívüli ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2020. június 23-i ülésén a következő napirendi pontokat tárgyalja.

***Nyílt ülés:***

1. **Tájékoztató a veszélyhelyzet alatt megtett intézkedésekről és a védekezésről**
2. **Döntés a „Kerékpárút létesítése” tárgyban kiírt közbeszerzési pályázat eredménytelenné nyilvánításáról**
3. **Döntés a Vállalkozói Inkubátorház irodahelyiségei bérleti díjának meghatározásáról**
4. **Döntés a Civil Alap felhasználásáról**
5. **Döntés az „Önkormányzati feladatellátást szolgáló fejlesztések támogatására” kiírt pályázat benyújtásáról. Pályázati alcél: „Belterületi utak, járdák, hidak felújítása”**

**Határidő:** azonnal

**Felelős:** polgármester

**1. napirendi pont**

**Tájékoztató a veszélyhelyzet alatt megtett intézkedésekről és a védekezésről**

**Kiszelné Mohos Katalin polgármester**: *Ismertette az előterjesztést.*

Van-e kérdés, hozzászólás? Amennyiben nincs, szavazásra teszem fel a határozati javaslatot az előterjesztés szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**57/2020. (VI. 23.) HATÁROZATA**

**Tárgy: Tájékoztató a veszélyhelyzet alatt megtett intézkedésekről és a védekezésről**

Nagykovácsi Nagyközség Önkormányzatának Képviselő-testülete

* a polgármesteri tájékoztatót tudomásul veszi,
* elismerését és köszönetét fejezi ki minden segítő szervezetnek és magánszemélynek a koronavírus járvány miatti veszélyhelyzet alatt tanúsított kiemelkedő közösségi szerepvállalásáért, együttműködéséért és példamutató magatartásáért.

**Határidő**: azonnal

**Felelős**:polgármester

**2. napirendi pont**

**Döntés a „Kerékpárút létesítése” tárgyban kiírt közbeszerzési pályázat eredménytelenné nyilvánításáról**

**Kiszelné Mohos Katalin polgármester**: *Röviden ismertette az előterjesztést.*

Módosító javaslat azért született az előterjesztéshez, mert az eredeti előterjesztés szerint polgármesteri döntés lett volna, de mivel közben feloldották a veszélyhelyzetet, így most már a Képviselő-testület hozhatja meg a döntést. Kérdezem, hogy van-e kérdés, észrevétel. Nincs. Itt név szerinti szavazásra lesz szükség, át is adom a szót jegyző úrnak.

**Papp István jegyző**: Köszönöm. Név szerint kérem a képviselőket, hogy mondják a szavazatukat.

dr. Fegyveres-Fiskál Gábor alpolgármester igen

G. Furulyás Katalin képviselő igen

Honti Zoltán képviselő igen

Kiszelné Mohos Katalin polgármester igen

Kósa Emőke képviselő igen

Nagy András képviselő igen

Springer Bence képviselő igen

Szemesy Barbara alpolgármester igen

Tegzes Endre képviselő igen

**Kiszelné Mohos Katalin polgármester**: Köszönöm szépen.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**58/2020. (VI. 23.) HATÁROZATA**

**Tárgy: Döntés a „Kerékpárút létesítése” tárgyban kiírt közbeszerzési pályázat eredménytelenné nyilvánításáról**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. tv. 46. § (4) bekezdésének felhatalmazása alapján Nagykovácsi Nagyközség Önkormányzata Képviselő-testületének hatáskörében eljáró polgármester úgy dönt, hogy a Kbt. 70.§ (1) bekezdése alapján a 69. §-tól eltérően, az ajánlatok bírálata és értékelése nélkül eredménytelenné nyilvánítja az eljárást, tekintettel arra, hogy az ajánlatok mindegyike meghaladja a 75. § (4) bekezdésének megfelelően igazolt – rendelkezésre álló anyagi fedezet összegét.

**Határidő**: azonnal

**Felelős:** Polgármester, Jegyző

**3. napirendi pont**

**Döntés a Vállalkozói Inkubátorház irodahelyiségei bérleti díjának meghatározásáról**

**Kiszelné Mohos Katalin polgármester**: Átadom a szót Perlaki Zoltán osztályvezető úrnak, hogy ismertesse az előterjesztést.

**Perlaki Zoltán osztályvezető:** *Röviden ismertette az előterjesztést.*

**Kiszelné Mohos Katalin polgármester**: Köszönöm szépen. Jó lenne, ha lenne olyan vállalkozó, aki akár az egész épületet egyben bérelné, amennyiben ilyen előfordulna, akkor lehetséges, hogy esetleg újra testület elé hozzuk a kérdést. Induljunk el, és meglátjuk, amennyiben valakitől ajánlatot kapok arra, hogy az egész épületet szeretné bérbe venni, akkor majd döntünk. Ez a mostani előterjesztés a korábbi rendszer szerint, irodánkénti bérlésre vonatkozik. Kérdezem, hogy van-e kérdés, hozzászólás.

**Nagy András**: Nyilván, az eddigi kedvező bérleti díjak mellett szinte 100%-os kihasználtsággal működött az inkubátorház. A jelenlegi bérlők esetleg jelezték a szándékukat arra vonatkozóan, hogy a továbbiakban is bérelni kívánják, akár piaci körülmények között is az eddigiek szerint az irodákat?

**Kiszelné Mohos Katalin polgármester**: Ár tekintetében nem voltam felhatalmazva arra, hogy konkrét díjakat mondjak nekik, de érdeklődtek a bérleti díjak iránt. Azt a választ adtam, hogy a Képviselő-testület fogja meghozni a döntést, amint ez megszületik, azonnal tájékoztatom őket erről. Tudják a bérlők, hogy emelkedni fog a díj, de azt ugye még nem tudják, hogy mennyivel.

**Kósa Emőke**: Ez akkor egy nagyon nagy áremelkedést jelent, ugye?

**Kiszelné Mohos Katalin polgármester**: Nagyon jelentős az áremelkedés, hiszen eddig csak az önköltséget kellett kifizetniük. De az önkormányzat sem tekinthet el a piaci áraktól. Eddig csak a rezsiköltséget fizették, illetve a veszélyhelyzet alatt még ennyit sem.

**Kósa Emőke**: Az a gondolat nem merül fel, hogy az önkormányzat coworking irodaként működtesse piaci áron?

**Kiszelné Mohos Katalin polgármester**: Most éppen ez történik, meghatározzuk az árat és piaci áron fogjuk üzemeltetni.

**Kósa Emőke**: Esetleg lehetne, hogy az Öregiskola üzemeltesse, ténylegesen piaci alapon.

**Kiszelné Mohos Katalin polgármester**: De akkor mi lenne a különbség? Az Öregiskola az önkormányzat intézménye. Jelenleg minden feladat az önkormányzatot terheli, az önkormányzat a bérbe adó. Ha jön egy olyan vállalkozó, aki az egészet bérbe akarná venni, tesz rá egy ajánlatot, akkor erről hajlandóak vagyunk tárgyalni, mert ha leveszi a vállunkról a feladatokat és az üzemeltetés problémáit, akkor beszélhetünk erről a lehetőségről. Egyelőre azonban ilyen megkeresés nem érkezett.

**Kósa Emőke**: De akkor ezt most meg kellene hirdetni.

**Kiszelné Mohos Katalin polgármester:** Eddig is meg volt hirdetve, eddig is meg volt a lehetőség arra, hogy valaki az egész épületet bérbe vegye, de ezen a kedvező áron sem volt ilyen. Most meg fogjuk hirdetni, hogy bérbe adó az épület, bármilyen formában. Nem is tudom, hogy hangsúlyozta-e osztályvezető úr, hogy az iroda helyiségekhez a közös helyiségek használata is hozzá tartozik, ezért külön nem kell fizetni. Úgy látom, hogy nincs további kérdés, hozzászólás. Akkor kérem, hogy az előterjesztés szerint szavazzunk a határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**59/2020. (VI. 23.) HATÁROZATA**

**Tárgy: Döntés a Vállalkozói Inkubátorház irodahelyiségei bérleti díjának meghatározásáról**

Nagykovácsi Nagyközség Önkormányzatának Képviselő-testülete úgy dönt, hogy 2020. július 1-től a Vállalkozói Inkubátorház irodahelyiségeit 3.500 Ft + ÁFA/m2/hó díjért adja bérbe. A bérleti díj tartalmazza a közös helyiségek használatát is. A bérlőket a bérleti díjon felül üzemeltetési díj fizetési kötelezettség terheli.

Felhatalmazást kap a Polgármester, hogy a bérlőkkel a bérleti szerződést megkösse.

**Határidő:** 2020. július 1.

**Felelős:** polgármester, jegyző

**4. napirendi pont**

**Döntés a Civil Alap felhasználásáról**

**Kiszelné Mohos Katalin polgármester**: *Röviden ismertette az előterjesztést.*

Kérdezem, hogy van-e kérdés, hozzászólás? Amennyiben nincs, szavazásra teszem fel a határozati javaslatot az előterjesztés szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta.**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**60/2020. (VI. 23.) HATÁROZATA**

**Tárgy: Döntés a Civil Alap felhasználásáról**

Nagykovácsi Nagyközség Önkormányzat Képviselő-testülete úgy dönt, hogy a lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek részére 2020. évben kiírt pályázat alapján 2020. évben gyermekek nyári táboroztatása pályázati célt megjelölő szervezeteket támogat.

Táboroztatási célra támogatásban részesülnek az alábbi szervezetek:

Nagykovácsi Utánpótlás SE. 800.000 Ft

Nagykovácsi Harangszó Alapítvány 800.000 Ft

Nagykovácsi Zenei Alapítvány 800.000 Ft

A Civil Alapban maradó 3.600 ezer forintot a költségvetés Általános tartalékába helyezi.

Felhatalmazza a Polgármestert a szükséges intézkedések megtételére és a támogatási szerződések aláírására.

**Határidő:** 2020. július 10.

**Felelős:** polgármester

**5. napirendi pont**

**Döntés az „Önkormányzati feladatellátást szolgáló fejlesztések támogatására” kiírt pályázat benyújtásáról. Pályázati alcél: „Belterületi utak, járdák, hidak felújítása”**

**Kiszelné Mohos Katalin polgármester**: Hangsúlyozom, hogy felújításról van szó. Nagyon jól tudjuk, hogy jó lenne újabb járdákat építeni, de a pályázat csak felújításra vonatkozik. Átadom a szót Györgyi Zoltán főépítész úrnak, hogy ismertesse a tervezett pályázatot.

**Györgyi Zoltán főépítész**: *Röviden ismertette az előterjesztést.*

**Kiszelné Mohos Katalin polgármester**: Köszönöm szépen. Van-e kérdés, hozzászólás? Amennyiben nincs, kérem, szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta.**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**61/2020. (VI. 23.) HATÁROZATA**

**Tárgy: Döntés az „Önkormányzati feladatellátást szolgáló fejlesztések támogatására” kiírt pályázat benyújtásáról. Pályázati alcél: „Belterületi utak, járdák, hidak felújítása”.**

Nagykovácsi Nagyközség Önkormányzatának Képviselő-testülete úgy dönt, hogy támogatási kérelmet nyújt be az „Önkormányzati feladatellátást szolgáló fejlesztések támogatására” kiírt pályázatra, és az ehhez szükséges bruttó 4.000.000,- forintos önrészt a 2021. évi költségvetés terhére biztosítja. A kérelem az Erdő utcában a Kolozsvár tértől (Ördög-árok patak hídja) a Park utcáig tartó szilárd burkolatú járda felújítására vonatkozik (hrsz.: 735, 841, 958/1).

**Határidő**: azonnal

**Felelős:** Polgármester

**Kiszelné Mohos Katalin polgármester:** Köszönöm szépen.Ezzel a rendkívüli ülésünk véget ért, a Képviselő-testület a nyár folyamán is tovább fogja folytatni a munkáját. Várhatóan júliusban is lesz ülés, hiszen pótolnunk kell a korábbi elmaradásainkat. Köszönöm szépen a részvételt, az ülést 9 óra 45 perckor lezárom.

K.m.f.

Kiszelné Mohos Katalin Papp István

polgármester jegyző